Gruvonds in huis se dak gemaak(Argieffoto: Miguel Roberts/AP) Die ontbinde liggaam van ŉ vrou is Dinsdag in die plafon van ŉ huis in Minnaarstraat in Balfour, Mpumalanga, gevind. ŉ Inwoner van die betrokke huis word boonop sedert Saterdag vermis en daar word vermoed dat dié nou inligting aan die polisie kan verskaf oor die liggaam wat gevind is. Volgens brig. Selvy Mohlala, woordvoerder van die polisie in Mpumalanga, het die polisie klagtes van inwoners ontvang oor ŉ aaklige reuk wat van ŉ huis in die omgewing van Balfour afkomstig was. “Met die polisie se aankoms net voor 11:00 by die betrokke huis, het hulle ŉ vrou aangetref wat sê dat sy ongeveer ŉ maand gelede by die huis ingetrek het om by die pa van haar kind te woon. Sy was ook gepla deur die reuk, maar die man by wie sy ingetrek het, het vir haar gesê dit is van rotte in die dak afkomstig.” Die polisie het die huis begin deursoek om die oorsprong van die slegte reuk te probeer vasstel. Polisielede kon niks wys raak deur die valdeur wat na die plafon lei, oop te maak nie, maar het deur die plafon in die aangrensende vertrek gebreek en daar op die gruvonds afgekom: ŉ ontbinde liggaam in klere toegedraai. “Die paramedici is ontbied, maar kon nie onmiddellik die geslag van die oorledene bepaal nie, aangesien die liggaam in ŉ gevorderde stadium van ontbinding was,” sê Mohlala. Polisie kon wel later uit die slagoffer se skoene en naelpolitoer aflei dat die oorledene ŉ vrou was. Haar familie het haar egter nog nie geïdentifiseer nie. Die polisie ondersoek nou ŉ saak van moord. “Toe die polisie die vroulike inwoner van die huis vra waar haar huismaat is, het sy geantwoord dat sy hom laas op Saterdag [1 Oktober] gesien het. Hy het glo vir haar gesê dat hy ŉ paar betalings moet gaan doen, maar nooit teruggekeer nie.” Die polisie glo nou dat Thabo Silas Tsotetsi hulle kan help met inligting met betrekking tot die moordsaak en vra enigiemand wat weet waar die man hom bevind, om die ondersoekbeampte te kontak. Lede van die publiek kan speursers. Moeketsi Mofokeng by 072 351 3801 kontak indien hulle inligting oor die saak het.